
(Redni zakonodajni postopek: prva obravnava)
Evropski parlament,
–	ob upoštevanju predloga Komisije Evropskemu parlamentu in Svetu (COM(2026)0282),
–	ob upoštevanju člena 294(2) ter člena 43(2) Pogodbe o delovanju Evropske unije, na podlagi katerih je Komisija podala predlog Parlamentu (C10-0139/2026),
	ob upoštevanju člena 294(3) Pogodbe o delovanju Evropske unije,
–	po posvetovanju z Evropskim ekonomsko-socialnim odborom,
–	ob upoštevanju zaveze predstavnika Sveta v pismu z dne 17. junija 2026, da bo odobril stališče Evropskega parlamenta v skladu s členom 294(4) Pogodbe o delovanju Evropske unije,
–	ob upoštevanju členov 60 in 170 Poslovnika,
1.	sprejme stališče v prvi obravnavi, kakor je določeno v nadaljevanju;
2.	poziva Komisijo, naj mu zadevo ponovno predloži, če svoj predlog nadomesti, ga bistveno spremeni ali ga namerava bistveno spremeniti;
3.	naroči svoji predsednici, naj stališče Parlamenta posreduje Svetu, Komisiji in nacionalnim parlamentom.

P10_TC1-COD(2026)0150
Stališče Evropskega parlamenta, sprejeto v prvi obravnavi 7. julija 2026 z namenom sprejetja Uredbe (EU) 2026/... Evropskega parlamenta in Sveta o spremembi Uredbe (EU) 2021/2115 v zvezi s posebno vrsto intervencije za zagotovitev izjemne začasne podpore v okviru Evropskega kmetijskega sklada za razvoj podeželja (EKSRP) in možnostjo prilagoditve dodeljenih sredstev za neposredna plačila za koledarsko leto 2027 ter Uredbe (EU) 2021/2116 v zvezi s prožnejšimi pravili o izplačilih predplačil v odziv na višje cene gnojil zaradi krize na Bližnjem vzhodu
EVROPSKI PARLAMENT IN SVET EVROPSKE UNIJE STA –
ob upoštevanju Pogodbe o delovanju Evropske unije in zlasti člena 43(2) Pogodbe,
ob upoštevanju predloga Evropske komisije,
po posredovanju osnutka zakonodajnega akta nacionalnim parlamentom,
po posvetovanju z Evropskim ekonomsko-socialnim odborom,
v skladu z rednim zakonodajnim postopkom[footnoteRef:1], [1: 	Stališče Evropskega parlamenta z dne 7. julija 2026.] 



ob upoštevanju naslednjega:
(1)	Nedavna kriza na Bližnjem vzhodu in dejansko zaprtje Hormuške ožine sta povzročila znatno zvišanje svetovnih cen nafte, plina in gnojil. Globalna narava prizadetih trgov cenovno močno vpliva na več sektorjev gospodarstva Unije v državah članicah.
(2)	Velika podražitev gnojil neposredno vpliva na kmetijski sektor, saj so gnojila bistvenega pomena za kmetijsko produktivnost, sposobnost preživetja kmetij in prehransko varnost. Nakup gnojil je za kmete eden najvišjih vhodnih stroškov. Nestanovitnost trga poleg ravni cen povzroča, da so kmetje v Uniji posebno izpostavljeni. Naraščajoči stroški gnojil bi lahko kmete prisilili k temu, da bi zmanjšali njihovo uporabo, pri čemer obstaja očitna nevarnost za kakovost in pridelek. Kmetje bi lahko zmanjšali tudi obdelovalno površino, to pa bi vplivalo na kmetijsko proizvodnjo Unije.


(3)	Da bi hitro odpravili ranljivosti prehranskega sistema Unije, ki so posledica te krize, in pomagali kmetom, ki se soočajo z likvidnostnimi težavami, je primerno dovoliti izredno in začasno podporo z uvedbo nove vrste intervencije za krizno podporo iz Uredbe (EU) 2021/2115 Evropskega parlamenta in Sveta[footnoteRef:2], ki bi se zagotavljala preko Evropskega kmetijskega sklada za razvoj podeželja (EKSRP), in z omogočanjem večje prožnosti za države članice glede izplačila predplačil za neposredna plačila iz Uredbe (EU) 2021/2116 Evropskega parlamenta in Sveta[footnoteRef:3]. Uvedba te nove vrste intervencije ne bi smela povzročiti povečanja omejitev vnosa gnojil v tla, kot je določeno v akcijskih programih na podlagi Direktive Sveta 91/676/EGS[footnoteRef:4]. [2: 	Uredba (EU) 2021/2115 Evropskega parlamenta in Sveta z dne 2. decembra 2021 o določitvi pravil o podpori za strateške načrte, ki jih pripravijo države članice v okviru skupne kmetijske politike (strateški načrti SKP) in se financirajo iz Evropskega kmetijskega jamstvenega sklada (EKJS) in Evropskega kmetijskega sklada za razvoj podeželja (EKSRP), ter o razveljavitvi uredb (EU) št. 1305/2013 in (EU) št. 1307/2013 (UL L 435, 6.12.2021, str. 1, ELI: http://data.europa.eu/eli/reg/2021/2115/oj).]  [3: 	Uredba (EU) 2021/2116 Evropskega parlamenta in Sveta z dne 2. decembra 2021 o financiranju, upravljanju in spremljanju skupne kmetijske politike ter razveljavitvi Uredbe (EU) št. 1306/2013 (UL L 435, 6.12.2021, str. 187, ELI: http://data.europa.eu/eli/reg/2021/2116/oj).]  [4: 	Direktiva Sveta 91/676/EGS z dne 12. decembra 1991 o varstvu voda pred onesnaževanjem z nitrati iz kmetijskih virov (UL L 375, 31.12.1991, str. 1, ELI: http://data.europa.eu/eli/dir/1991/676/oj).] 



(4)	Podpora, ki je na voljo v okviru nove vrste intervencije, bi morala biti namenjena predvsem aktivnim kmetom, ki so jih visoke cene gnojil najbolj prizadele, in bi jo bilo treba odobriti za dodatne stroške gnojil, ki jih imajo kmetje zaradi zvišanja cen po 1. marcu 2026. Ta datum se uporablja le kot referenčni datum za določitev višje cene gnojil in ni povezan z upravičenostjo plačil upravičencem. Kmete, za katere že veljajo obveznosti za zmanjšanje njihove uporabe gnojil, vezane na površino, bi moralo biti mogoče nagraditi z višjimi stopnjami podpore. Poleg tega bi moral biti upravičencem do podpore v okviru te vrste intervencije omogočen dostop do ustreznega znanja in do informacij o tem, kako zmanjšati uporabo gnojil. Za zagotovitev učinkovite uporabe javne podpore in pravičnejše porazdelitve te podpore med upravičene kmete bi morale države članice omejiti najvišjo podporo na upravičenca ali največje število hektarjev, za katere se dodeli podpora. Ker je ta podpora nujna, začasna in izjemna ter ker je treba ustrezna plačila izplačati hitro, bi bilo treba določiti končni datum za plačila upravičencem.


(5)	Za zagotovitev dobrega finančnega poslovodenja sredstev Unije bi morale države članice zagotoviti, da skupna podpora, ki jo prejme kmet v okviru nove vrste intervencije, v kombinaciji z drugimi nacionalnimi instrumenti podpore ali instrumenti podpore Unije, zasnovanimi za odziv na učinek visokih cen gnojil, ne bo imela za posledico prekomernega nadomestila ali dvojnega financiranja.
(6)	Da bi spodbudili uporabo finančnih instrumentov za podporo, ki se zagotovi v okviru nove vrste intervencije, se najvišje stopnje podpore ne bi smele uporabljati, kadar se podpora dodeli v obliki samostojnega obratnega kapitala.
(7)	Da bi se izognili zamudam pri plačilih kmetom, ki so v likvidnostnih težavah, bi bilo treba določiti, da so odhodki, financirani iz EKSRP, upravičeni do nove vrste intervencije od datuma začetka veljavnosti te uredbe in preden države članice Komisiji predložijo zahtevek za strateško spremembo strateškega načrta SKP, s katero se uvaja navedena intervencija.
(8)	Financiranje podpore v okviru nove vrste intervencije bi bilo treba načrtovati s stopnjo prispevka EKSRP v višini do 65 % upravičenih javnih odhodkov.


(9)	Da bi zagotovili ustrezno financiranje za novo vrsto intervencije iz te uredbe, ne da bi pri tem ogrozili druge cilje strateških načrtov SKP in rezervirane zneske za krizna plačila, bi bilo treba določiti največji delež prispevka Unije za novo vrsto intervencije.
(10)	Zaradi posebne narave nove vrste intervencije se obveznost prispevanja h kazalnikom rezultatov iz Priloge I k Uredbi (EU) 2021/2115 ne bi smela uporabljati za novo vrsto intervencije.
(11)	Pri uvedbi te nove vrste intervencije v strateških načrtih SKP se tak zahtevek za strateško spremembo ne bi smel šteti med največje možne zahtevke za strateške spremembe na leto.
(12)	Za zagotovitev enakih konkurenčnih pogojev bi bilo treba najvišje dodatno nacionalno financiranje za intervencije v okviru nove vrste intervencije omejiti na 200 % financiranja EKSRP za to vrsto intervencije.
(13)	V Prilogi I k Uredbi (EU) 2021/2115 bi bilo treba za novo vrsto intervencije dodati dodaten kazalnik učinka.
(14)	Naslov Priloge XV k Uredbi (EU) 2021/2115 bi bilo treba spremeniti tako, da bi bilo upoštevano dejstvo, da finančne omejitve podpore vključujejo financiranje nove vrste intervencije.


(15)	Člen 103(1) Uredbe (EU) 2021/2115 državam članicam omogoča prožnost, da svoja dodeljena sredstva za neposredna plačila prilagodijo tako, da sredstva prerazporedijo v svoja dodeljena sredstva za EKSRP za koledarska leta 2023 do 2026 in iz njih. Da bi državam članicam zagotovili nadaljnje uspešno izvajanje ustreznih nacionalnih strategij, na katerih temeljijo njihovi strateški načrti SKP, vključno s strategijami za obvladovanje nepričakovanih kriz, kot je učinek visokih cen gnojil, bi bilo treba državam članicam dovoliti tudi, da dodelitve za neposredna plačila prilagodijo za koledarsko leto 2027 ob upoštevanju določene zgornje meje, in sicer na podlagi omejitev prenosa, ki se uporabljajo za koledarska leta 2023 do 2026, in ustrezno spremenijo svoje strateške načrte SKP. Zato je primerno to možnost zagotoviti z uvedbo nove določbe v naslovu IV Uredbe (EU) 2021/2115 in ustrezne nove priloge, v kateri se določijo najvišji zneski povečanja in zmanjšanja na državo članico. Spremeniti je treba tudi člen 87(2) Uredbe (EU) 2021/2115, da se na Komisijo prenese pooblastilo za sprejetje delegiranega akta o spremembi dodeljenih sredstev držav članic iz prilog V in IX k navedeni uredbi, da se upoštevajo prilagoditve. Poleg tega je treba spremeniti člen 112(2), točka (b), Uredbe (EU) 2021/2115, da se prilagoditve vključijo v pregledno tabelo finančnega načrta iz člena 107(1), točka (e), navedene uredbe, in spremeniti člen 119(2), točka (c), navedene uredbe, da se prilagoditve dodeljenih sredstev za neposredna plačila vključijo na seznam strateških sprememb strateških načrtov SKP. Poleg tega je treba spremeniti člen 119(7), drugi pododstavek, Uredbe (EU) 2021/2115, da se zagotovi, da se zahteva za strateško spremembo, ki izhaja iz prilagoditev, ne upošteva pri največjih možnih zahtevah za strateške spremembe na leto. Poleg tega je treba spremeniti člen 121, drugi odstavek, točka (b), Uredbe (EU) 2021/2115, da se te prilagoditve vključijo na seznam sprememb posebnih določb, za katere se obdobje za sprejetje delegiranega akta iz člena 87(2) navedene uredbe ne upošteva pri roku, v katerem mora Komisija ukrepati, iz člena 121, prvi pododstavek, navedene uredbe.


(16)	Glede na krizo na Bližnjem vzhodu ter posledično zvišanje cen gnojil in izpostavljenost kmetov finančnemu tveganju sedanja stopnja predplačil ne zadostuje več. Da bi podprli kmete, ki so v likvidnostnih težavah, in ker bodo učinki te krize zelo verjetno trajali vse leto 2026, je primerno spremeniti najvišje stopnje za predplačila za neposredna plačila iz Uredbe (EU) 2021/2116, da bi za navedeno koledarsko leto omogočili izplačilo višje stopnje. Primerno je zvišati najvišjo stopnjo predplačil za neposredna plačila s 70 % na 75 % ob upoštevanju omejitve iz člena 11 Uredbe (EU, Euratom) 2024/2509 Evropskega parlamenta in Sveta[footnoteRef:5]. [5: 	Uredba (EU, Euratom) 2024/2509 Evropskega parlamenta in Sveta z dne 23. septembra 2024 o finančnih pravilih, ki se uporabljajo za splošni proračun Unije (UL L, 2024/2509, 26.9.2024, ELI: http://data.europa.eu/eli/reg/2024/2509/oj).] 

(17)	Trenutno lahko države članice kmetom izplačujejo predplačila v obdobju od 16. oktobra do 30. novembra koledarskega leta. Za podporo kmetom, ki se soočajo z likvidnostnimi težavami zaradi visokih cen gnojil, je primerno državam članicam omogočiti večjo prožnost glede časovnega okvira predplačil za neposredna plačila in omogočiti, da se taka izplačila izvedejo prej v letu, in sicer neposredno po vložitvi vloge za podporo. Toda glede na to, da mora Komisija predplačila za neposredna plačila, ki jih države članice izplačajo kmetom v enem koledarskem letu, državam članicam povrniti šele iz proračuna za naslednje leto, bi se moralo šteti, da so bila predplačila za neposredna plačila, izplačana upravičencem pred 16. oktobrom 2026, izvedena novembra 2026, in države članice bi jih morale prijaviti za povračilo z izjavo, ki se nanaša na navedeni mesec, tako da jih bo Komisija povrnila v začetku leta 2027.


[bookmark: _Hlk230972467](18)	S členom 59 Uredbe (EU) 2021/2116 se daje državam članicam prožnost, ko vzpostavljajo svoje sisteme upravljanja in kontrole. Države članice se spodbuja k prilagoditvi svojih sistemov upravljanja in kontrole za zagotovitev, da dodatna prožnost glede časovnega okvira in obsega predplačil, ki jo določa ta uredba, omogoči pravočasno in učinkovito podporo kmetom. Države članice bi se morale zlasti odločiti, katera preverjanja morajo zaključiti pred izplačilom predplačil za reševanje nujnih likvidnostnih potreb. V zvezi s tem bi morale države članice upoštevati tudi možnost, da lahko pred končnim plačilom izterjajo vsa neupravičeno izplačana predplačila in zaščitijo finančne interese Unije. Ob končnih plačilih bi morala država članica oceniti tveganje neskladnosti z uporabo možnosti, kot so pregledi upravičenosti in morebitne neskladnosti ter izterjava neupravičeno izplačanih zneskov. Kadar je vzpostavljen učinkovit sistem upravljanja in nadzora, tudi glede upravljanja dolga, se verjetno ne bodo pojavile resne pomanjkljivosti.


(19)	Uredbi (EU) 2021/2115 in (EU) 2021/2116 bi zato bilo treba ustrezno spremeniti.
(20)	Ker ciljev te uredbe, in sicer hitrega odpravljanja ranljivosti prehranskega sistema Unije, ki je posledica nedavne krize na Bližnjem vzhodu, in pomoči kmetom, ki se soočajo z likvidnostnimi težavami, države članice ne morejo zadovoljivo doseči, temveč se zaradi povezav med to uredbo in drugimi instrumenti SKP ter načina, kako je ta uredba neločljivo povezana z doseganjem ključnih prednostnih nalog Unije, lažje dosežeta na ravni Unije, lahko Unija sprejme ukrepe v skladu z načelom subsidiarnosti iz člena 5 Pogodbe o Evropski uniji. V skladu z načelom sorazmernosti iz navedenega člena ta uredba ne presega tistega, kar je potrebno za doseganje navedenih ciljev.
(21)	Glede na nujnost, da se kmetom omogoči pravočasno sprejemanje naložbenih odločitev in s tem zmanjša tveganje zmanjšanja proizvodnje hrane, se je primerno sklicevati na izjemo od roka osmih tednov, določeno v členu 4 Protokola št. 1 o vlogi nacionalnih parlamentov v Evropski uniji, ki je priložen Pogodbi o Evropski uniji, Pogodbi o delovanju Evropske unije in Pogodbi o ustanovitvi Evropske skupnosti za atomsko energijo.
(22)	Zaradi potrebe po takojšnjem ukrepanju bi morala ta uredba začeti veljati dan po objavi v Uradnem listu Evropske unije −
SPREJELA NASLEDNJO UREDBO:


Člen 1
Spremembe Uredbe (EU) 2021/2115
Uredba (EU) 2021/2115 se spremeni:
(1)	v členu 69 se doda naslednja točka:
„(j)	podporo kmetom, ki jih je prizadelo močno zvišanje cen gnojil zaradi krize na Bližnjem vzhodu.“;
(2)	v naslovu III, poglavje IV, oddelek 1, se doda naslednji člen:
„Člen 78b
Podpora kmetom, ki jih je prizadelo močno zvišanje cen gnojil zaradi krize na Bližnjem vzhodu
1.	Države članice lahko aktivnim kmetom, ki jih je prizadelo močno zvišanje cen gnojil, zagotovijo izredno začasno podporo. Vsaka taka podpora se zagotovi pod pogoji iz tega člena in se podrobneje opredeli s strani držav članic v njihovih strateških načrtih SKP.
2.	Države članice zagotovijo, da je podpora iz tega člena usmerjena na tiste kmete, ki jih je močno zvišanje cen gnojil najbolj prizadelo. To naredijo z določitvijo pogojev za upravičenost na podlagi razpoložljivih dokazov.


3.	Podpora iz tega člena krije del dodatnih stroškov gnojil zaradi dogajanja na trgu, ki je posledica krize na Bližnjem vzhodu, v obdobju od 1. marca 2026. Dodatni stroški se izračunajo kot razlika med reprezentativno ceno gnojil in referenčno ceno gnojil. Države članice na podlagi razumnih predpostavk določijo referenčno ceno, ki temelji na povprečni ceni gnojil v vsaj treh zaporednih mesecih v obdobju od 1. januarja 2025 do 28. februarja 2026, in reprezentativno ceno, ki temelji na ceni gnojil v obdobju, ki ga določi država članica in se ne začne pred 1. marcem 2026. Podpora iz tega člena ima obliko stroška na enoto na hektar, izračunanega na podlagi povprečne letne porabe gnojil na površino, ki se razlikuje po sektorjih ali proizvodnih sistemih. Namesto tega lahko države članice podporo iz tega člena utemeljijo na dejanskih stroških, ki jih je imel vsak upravičenec, pri čemer uporabijo isto referenčno ceno, kot je opisana v tem odstavku.
4.	Države članice določijo veljavne stopnje podpore za kritje do 50 % dodatnih stroškov za gnojila. Za kmete, za katere veljajo obveznosti iz členov 31 in 70 ali zahteve iz člena 72 za zmanjšanje uporabe gnojil, se lahko te stopnje povečajo do največ 80 %. Za finančne instrumente v obliki samostojnega obratnega kapitala se uporablja člen 80(4).


5.	Države članice določijo najvišji znesek podpore na upravičenca ali največje število hektarjev, za katere se dodeli podpora, na upravičenca.
6.	Podpora iz tega člena se kmetu izplača do 30. junija 2027.
7.	Države članice zagotovijo, da je kmetom, ki prejemajo podporo iz tega člena, omogočen dostop do ustreznega znanja in informacij, da se jim omogoči optimizacija trajnostne rabe gnojil.
8.	Države članice pri odobritvi podpore na podlagi tega člena zagotovijo, da se prepreči čezmerno nadomestilo zaradi kombinacije intervencije na podlagi tega člena in drugih nacionalnih instrumentov podpore ali instrumentov podpore Unije.“;


(3)	člen 80 se spremeni:
(a)	odstavek 1 se nadomesti z naslednjim:
„1.	Podpora v obliki finančnih instrumentov iz člena 58 Uredbe (EU 2021/1060, se lahko odobri v okviru vrst intervencij iz členov 73 do 78 ter člena 78b te uredbe.“;
(b)	v odstavku 3 se prvi pododstavek nadomesti z naslednjim:
„3.	V skladu s členom 58(2) Uredbe (EU) 2021/1060 je obratni kapital, vključno s samostojnim obratnim kapitalom, lahko upravičeni odhodek na podlagi členov 73, 74, 76, 77, 78 in 78b te uredbe, če prispeva k doseganju vsaj enega specifičnega cilja, pomembnega za zadevno intervencijo. Podpora za financiranje samostojnega obratnega kapitala na podlagi katerega koli od navedenih členov se lahko zagotovi brez zahteve, da končni prejemnik prejme podporo za druge odhodke na podlagi istega člena.“;
(c)	odstavek 4 se nadomesti z naslednjim:
„4.	Z odstopanjem od členov 73, 74, 76, 77, 78 in 78b se stopnje podpore iz navedenih členov ne uporabljajo za financiranje samostojnega obratnega kapitala.“;


(4)	v členu 86(3) se doda naslednji pododstavek:
„Z odstopanjem od prvega pododstavka tega odstavka je lahko v strateškem načrtu SKP v primeru vrste intervencije na podlagi člena 78b določeno, da se upravičenost odhodkov, financiranih iz EKSRP, v zvezi s spremembami strateškega načrta SKP lahko začne pred datumom predložitve zahtevka za spremembo Komisiji, vendar ne pred ... [datum začetka veljavnosti te uredbe o spremembi].“;
(5)	v členu 87(2) se prvi pododstavek nadomesti z naslednjim: 
„2.	Na Komisijo se prenese pooblastilo za sprejemanje delegiranih aktov v skladu s členom 152 za spremembo dodeljenih finančnih sredstev držav članic iz prilog V in IX zaradi upoštevanja sprememb skupnega najvišjega zneska neposrednih plačil, ki se lahko odobri, vključno s prerazporeditvami iz členov 17 in 103, prilagoditvijo dodeljenih sredstev za neposredna plačila iz člena 103a, prerazporeditvami dodeljenih finančnih sredstev iz člena 88(5) in vsemi odbitki, potrebnimi za financiranje vrst intervencij v drugih sektorjih iz člena 88(6).“;


(6)	v členu 91(3) se točka (a) nadomesti z naslednjim: 
„(a)	65 % upravičenih javnih odhodkov za plačila za naravne ali druge omejitve, značilne za posamezno območje, iz člena 71 in za podporo iz člena 78b;“;
(7)	člen 96 a se nadomesti z naslednjim:
„Člen 96a
Najvišja dodeljena finančna sredstva za krizna plačila kmetom iz člena 78a in podporo kmetom iz člena 78b
1.	Najvišji znesek za vsako državo članico, ki se lahko rezervira za krizna plačila kmetom po naravnih nesrečah, slabih vremenskih razmerah ali katastrofah iz člena 78a in za podporo kmetom, ki jih je prizadelo močno zvišanje cen gnojil zaradi krize na Bližnjem vzhodu iz člena 78b, je omejen na letne zneske, določene v Prilogi XV.
2.	Za podporo kmetom iz člena 78b se lahko rezervira največ 25 % letnih zneskov, določenih v Prilogi XV.


3.	Skupni odhodki EKSRP za krizna plačila iz člena 78a in za podporo iz člena 78b ne presegajo vsote okvirnih dodeljenih finančnih sredstev za ti vrsti intervencije za proračunski leti 2026 in 2027, kot jo določijo države članice v finančnih načrtih v skladu s členom 112(2), točka (a), in odobri Komisija v skladu s členom 119. Ta finančna zgornja meja predstavlja finančno zgornjo mejo, določeno s pravom Unije.“;
(8)	v naslovu IV se doda naslednji člen:
„Člen 103a
Dodeljena sredstva za neposredna plačila za koledarsko leto 2027
Države članice se lahko do 31. avgusta 2026 odločijo, da v okviru zahtevka za strateško spremembo svojih strateških načrtov SKP iz člena 119 povečajo ali zmanjšajo dodeljena sredstva za neposredna plačila iz prilog V in IX za koledarsko leto 2027, in sicer za znesek, ki ne presega najvišjega povečanja ali zmanjšanja iz Priloge XVI na državo članico.“;


(9)	v členu 111 se drugi odstavek nadomesti z naslednjim:
„Točka (e) prvega odstavka se ne uporablja za vrste intervencij v čebelarskem sektorju iz člena 55(1), točka (a) in točke (c) do (g), intervencije v okviru vrste intervencij v vinskem sektorju iz člena 58(1), točke (h) do (k), ukrepe informiranja in promocije za sheme kakovosti v okviru vrste intervencij za sodelovanje iz člena 77, intervencije v okviru vrste intervencij za krizna plačila kmetom po naravnih nesrečah, slabih vremenskih razmerah ali katastrofah iz člena 78a ter intervencije v okviru vrste intervencij za podporo kmetom, ki jih je prizadelo močno zvišanje cen gnojil, iz člena 78b.“;
(10)	v členu 112(2) se točka (b) nadomesti z naslednjim:
„(b)	prerazporeditve zneskov iz točke (a) med vrstami intervencij v obliki neposrednih plačil in vrstami intervencij za razvoj podeželja v skladu s členom 103 ter morebitnimi odbitki dodeljenih sredstev države članice za vrste intervencij v obliki neposrednih plačil, da bi zneski postali na voljo za vrste intervencij v drugih sektorjih iz naslova III, poglavje III, oddelek 7, v skladu s členom 88(6) in kakršne koli prilagoditve dodeljenih sredstev za neposredna plačila v skladu s členom 103a;“;


(11)	člen 119 se spremeni:
(a)	v odstavku 2, prvi pododstavek, se točka (c) nadomesti z naslednjim:
„(c)	spremembe glede člena 17(5), člena 88(7), členov 92 do 98, člena 103(1), (5) in (6) ali člena 103a;“;
(b)	v odstavku 7 se drugi pododstavek nadomesti z naslednjim:
„Zahtevek za strateško spremembo glede člena 17(5), člena 78b, člena 88(7), člena 103(5) ali (6) ali člena 103a se ne šteje za omejitev iz prvega pododstavka tega odstavka.“;
(12)	v členu 121, drugi pododstavek, se točka (b) nadomesti z naslednjim:
„(b)	za spremembe v zvezi s členom 17(5), členom 88(7), členom 103(5) in členom 103a obdobja za sprejetje delegiranega akta za spremembo dodeljenih sredstev v skladu s členom 87(2).“;
(13)	v členu 146 se doda naslednji pododstavek:
„Države članice lahko za podporo na podlagi člena 78b zagotovijo dodatno nacionalno financiranje v višini do 200 % financiranja EKSRP, dodeljenega v strateškem načrtu SKP.“;


(14)	prilogi I in XV se spremenita v skladu s Prilogo I k tej uredbi;
(15)	besedilo iz Priloge II k tej uredbi se doda kot Priloga XVI.
Člen 2
Spremembe Uredbe (EU) 2021/2116
Uredba (EU) 2021/2116 se spremeni:
(1)	v členu 21(2) se prvi pododstavek nadomesti z naslednjim:
„2.	Mesečna plačila se vsaki državi članici izplačajo najpozneje tretji delovni dan drugega meseca, ki sledi mesecu, v katerem so bili odhodki izvršeni, ob upoštevanju zmanjšanj ali začasnih ustavitev, uporabljenih na podlagi členov 39 do 42, ali kakršnih koli drugih popravkov. Odhodki držav članic, izvršeni od 1. do 15. oktobra, se štejejo za izvršene v mesecu oktobru. Odhodki, izvršeni od 16. do 31. oktobra, se štejejo za izvršene v mesecu novembru. Odhodki, ki jih države članice izvršijo za izplačilo predplačil pred 16. oktobrom v koledarskem letu 2026 na podlagi člena 44(2), drugi pododstavek, točka (a), se štejejo za izvršene v mesecu novembru in se prijavijo v izjavi, ki se nanaša na ta mesec.“;


(2)	člen 35 se nadomesti z naslednjim:
„Člen 35
Kmetijsko finančno leto
Brez poseganja v posebne določbe o izjavah o odhodkih in prihodkih v zvezi z javno intervencijo, ki jih določi Komisija na podlagi člena 47(2), prvi pododstavek, točka (a), in o izjavah o odhodkih v zvezi s predplačili, izplačanimi pred 16. oktobrom v koledarskem letu 2026 na podlagi člena 44(2), drugi pododstavek, točka (a), finančno leto pokriva plačane odhodke in prejete prihodke, ki jih plačilne agencije vključijo v obračune proračuna EKJS in EKSRP za finančno leto „N“, ki se začne 16. oktobra leta N – 1 in konča 15. oktobra leta N.“;
(3)	v členu 44(2), drugi pododstavek, se točka (a) nadomesti z naslednjim:
„(a)	pred 1. decembrom in ne prej kot 16. oktobra izplačajo predplačila v višini do 70 % za intervencije v obliki neposrednih plačil in za pomoč, ki predstavlja neposredna plačila na podlagi ukrepov iz poglavja IV Uredbe (EU) št. 228/2013 in poglavja IV Uredbe (EU) št. 229/2013, ter za leto zahtevka 2026 izplačajo predplačila v višini do 75 % za intervencije in pomoč iz te točke, tudi pred 16. oktobrom 2026;“.


Člen 3
Začetek veljavnosti
Ta uredba začne veljati dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V …,
Za Evropski parlament	Za Svet
predsednica	predsednik/predsednica
PRILOGA I
Prilogi I in XV k Uredbi (EU) 2021/2115 se spremenita:
(1)	v Prilogi I se v tabeli „Spremljanje – UČINEK – Vrste intervencij in njihovi kazalniki učinka“ za vnosom „Krizna plačila za kmete po naravnih nesrečah, slabih vremenskih razmerah ali katastrofah (člen 78a)“ doda naslednji vnos:
„
	„Podpora kmetom, ki jih je prizadelo močno zvišanje cen gnojil zaradi krize na Bližnjem vzhodu (člen 78b)
	O.9b Število kmetov, ki prejemajo podporo po močnem zvišanju cen gnojil


“;
(2)	naslov Priloge XV se nadomesti z naslednjim:
„Priloga XV
Najvišji znesek na državo članico, ki se lahko rezervira za krizna plačila kmetom iz člena 78a in za podporo kmetom iz člena 78b“.







PRILOGA II
„Priloga XVI
NAJVIŠJI ZNESKI IZ ČLENA 103A
Najvišji znesek povečanja dodeljenih sredstev za neposredna plačila za koledarsko leto 2027 na državo članico
	
	EUR (tekoče cene)

	Belgija
	20 700 224

	Bolgarija
	84 648 793

	Češka
	64 796 927

	Danska
	18 983 515

	Nemčija
	273 089 935

	Estonija
	26 404 994

	Irska
	77 910 157

	Grčija
	139 238 400

	Španija
	324 114 848

	Francija
	364 860 018

	Hrvaška
	74 326 850

	Italija
	337 480 344




	Ciper
	5 942 629

	Latvija
	35 248 552

	Litva
	58 648 549

	Luksemburg
	3 077 661

	Madžarska
	104 217 287

	Malta
	4 996 124

	Nizozemska
	18 317 092

	Avstrija
	130 006 188

	Poljska
	396 000 462

	Portugalska
	162 165 186

	Romunija
	290 114 968

	Slovenija
	27 542 548

	Slovaška
	77 723 373

	Finska
	106 364 987

	Švedska
	63 566 922




Najvišji znesek zmanjšanja dodeljenih sredstev za neposredna plačila za koledarsko leto 2027 na državo članico
	
	EUR (tekoče cene)

	Belgija
	123 731 481

	Bolgarija
	207 943 425

	Češka
	213 736 824

	Danska
	215 591 819

	Nemčija
	1 228 923 865

	Estonija
	51 254 687

	Irska
	296 570 499

	Grčija
	472 915 011

	Španija
	1 209 271 990

	Francija
	1 821 250 134

	Hrvaška
	93 692 559

	Italija
	907 132 289

	Ciper
	11 911 885

	Latvija
	91 120 936

	Litva
	153 178 204




	Luksemburg
	8 186 957

	Madžarska
	310 796 291

	Malta
	1 148 505

	Nizozemska
	179 345 582

	Avstrija
	169 395 462

	Poljska
	796 492 035

	Portugalska
	159 948 413

	Romunija
	507 398 799

	Slovenija
	32 882 513

	Slovaška
	103 868 686

	Finska
	131 201 466

	Švedska
	171 704 104


“

